Etelä-Karjalan hyvinvointialueen yhdeksälle Taitola Hoivapalveluiden päivätoiminnassa käyneelle asiakkaalle taataan jatkossa päivätoimintaa hyvinvointialueen omissa yksiköissä

Taitolan järjestämässä päivätoiminnassa on ollut mukana yhdeksän Etelä-Karjalan hyvinvointialueen vammaispalvelujen asiakasta. Moni Taitolassa käyneistä asiakkaista on ollut ennestään hyvinvointialueen vammaispalveluiden yksiköiden toiminnassa ja käyneet Taitolassa osa-aikaisesti. Vaikka Taitolan toiminta Valto Käkelän kadulla loppuu, ei hyvinvointialueen asiakkaiden tai heidän läheistensä tarvitse olla muutoksesta huolissaan, kertoo palvelupäällikkö Anne Ikäheimonen. Nyt etsitään asiakkaita kuullen jokaisen asiakkaan kannalta paras ratkaisu, jotta he saavat osallistua hyvään päivätoimintaan jatkossakin.

– Me kuuntelemme asiakkaita ja keskustelemme omaisten kanssa, ja toiveet otetaan huomioon etsiessämme yksilöllisiä ratkaisuja, kertoo Ikäheimonen.

– Kaikille löytyy palvelua ja toimintaa tulevaisuudessakin, ja pyrimme tekemään muutoksen mahdollisimman helpoksi.

Sopeuttamispaineiden vuoksi hyvinvointialueella joudutaan miettimään vaihtoehtoja muun muassa ostopalveluille. Vammaispalveluissa on jo kartoitettu ne omien toimintojen yksiköt, joissa on tilaa Taitolasta siirtyvälle yhdeksälle asiakkaalle. Nyt aletaan tehdä työtä yhdessä asiakkaiden, heidän perheidensä sekä Taitolan kanssa siirtoihin liittyen.

Hyvinvointialue haluaa jatkossakin tarjota vammaispalveluissa omaa ja laadukasta toimintaa, asiakkaiden toiveita kuunnellen. Osa nykyisistä Taitolan asiakkaista on ilmoittanut hyvinvointialueen teettämässä kyselyssä kiinnostusta muun muassa taidepainotteiseen toimintaan. Pidemmän tähtäimen suunnitelmissa on taidepainotteisen toimintaryhmän perustaminen, sillä sille on ollut asiakkaiden keskuudessa kysyntää, eikä ostopalveluissa ole tarjontaa. Vammaispalveluissa on asiakkaita, jotka ovat toivoneet taidepainotteisuutta, sillä haluaisivat esimerkiksi työllistyä taiteen alalle.

Lisätietoja:
Anne Ikäheimonen, toiminnallisten palvelujen palvelupäällikkö, puh. 0400 534 711, Anne.Ikaheimonen@ekhva.fi